《古意》
清代·张远

庄周梦为蝶，牛哀化为虎。此身等浮云，何物得自主。

登高眺遐荒，松柏莽平楚。昔为公与侯，今作粪与土。

贵贱同一归，空烦泪如雨。青春不再来，白石足可煮。

竦身命黄鹄，云霄待吾举。

作者简介：（1650—1724，一作1648—1717）清福建侯官人，字超然，号无闷道人。以滨海多难，政苛如虎，流亡道路，后侨寓江苏常熟。康熙三十八年举人，官云南禄丰知县，卒于滇中。诗文均为当时名流所激赏。有《无闷堂诗文集》。